**מלכות הקופונים** (באנגלית: **Queenpins**) הוא סרט קומדיה אמריקאי משנת 2021. הסרט בוים ונכתב על ידי ארון גודה (אנ') וגיטה פולאפילי (אנ'). בסרט מככבים קריסטן בל, קירבי האוול-בפטיסט, פול וולטר האוזר, ביבי רקסה ווינס ווהן. בן סטילר שימש כמפיק בפועל תחת חברת ההפקות שלו, Red Hour Productions (אנ'). עלילת הסרט מבוססת על סיפור אמיתי לפיו שלוש נשים מאריזונה ביצעו הונאת כספים באמצעות קופונים בשנת 2012.

הסרט הופץ ב-10 בספטמבר 2021 על ידי STXfilms (אנ') וזכה לביקורות מעורבות ונחשב לכישלון קופתי לאחר שהרוויח רק 1.2 מיליון דולר כנגד 20 מיליון דולר שהושקעו ביצירתו.

עלילה
-----

עקרת בית מדוכאת בשם קוני קמינסקי, אצנית לשעבר בעלת רצף של זכיות בתחרויות ריצה, נמצאת במערכת יחסים מדכאת עם בעלה, ריק, העובד כסוכן בשירות הכנסות הפנים בארצות הברית. בעקבות חוסר יכולתה של קוני להיכנס להיריון בדרך טבעית, קוני ובעלה משלמים סכומי כסף רבים במטרה לעבור טיפולי פוריות וקוני נכנסת להיריון. לאחר שעברה הפלה טבעית, קוני המדוכאת מתחילה להתמכר לרכישות בסופר באמצעות קופונים ובהדרגה הופכת את החדר שהיא ייעדה לילדה העתידי למחסן עבור כל המוצרים שהיא רוכשת. ריק, שמתוסכל גם הוא מהנישואין, מקבל קידום בעבודתו ובמסגרתו, הוא נוסע רבות ומשאיר את קוני לבדה בבית. במקביל, חברתה הטובה של קוני, ג'ואנה "ג'וג'ו" ג'ונסון, שגם היא מכורה לקופונים עוברת להתגורר אצל אמה לאחר שזהותה נגנבה וכעת היא מתפרנסת מיצירת סרטוני יוטיוב ומחוזרת על ידי הדוור השכונתי, ארל.

באחד הימים, קוני חווה התקף דיכאון ומתחילה לאכול קורנפלקס מתוך אכילה רגשית. קוני מגלה שהקורנפלקס לא טוב ושולחת מכתב תלונה לחברה שייצרה אותו. החברה מחזירה לקוני מכתב התנצלות ובו קופון לרכישת קופסת קורנפלקס חדשה בחינם. קופאי בסופר בשם גרג גרסייה מסביר לקוני שתאגידים גדולים נוהגים לשלוח קופונים למוצרים בחינם במטרה למנוע מהצרכנים להתלונן בתקשורת ולפתור את התקריות בשקט. קוני וג'וג'ו לומדות שהקופון יוצר במפעל במדינת צ'יוואווה שבמקסיקו ומחליטות לנסוע לשם כדי להשיג עוד קופונים ולמכור אותם תמורת רווח. בהגיען, הצמד מכירות זוג מקסיקני בשם אלחנדרו ורוזה דיאז, העובדים במפעל ומסכימים לשלוח לקוני קופונים עבור נתח מהרווחים. השתיים חוזרות לארצות הברית ומקימות אתר אינטרנט דרכו גולשים יכולים לשלם על הקופונים. למרות זאת, קן מילר, רואה החשבון של רשת הסופרמרקטים מבחין בגל הקופונים שבגללם הרשת מפסידה כסף. קן ניגש עם התחקיר שעשה למנהלו, אך המנהל דוחה אותו וקן מחליט לטפל בעניין בעצמו.

במהרה, חשבון ה-PayPal של השתיים מוקפא מכיוון שכמות רבה של כסף נכנס אליו במהירות (ובכך הנהלת Paypal חושבת שהכסף הושג בדרכים לא כשרות) וקוני מבינה שעל השתיים להוכיח שהעסק שלהן חוקי. השתיים יוצרות קשר עם ההאקרית שגנבה את זהותה של ג'וג'ו, טמפה טינה והיא מסבירה לשתיים איך ליצור מצג שווא לפיו הכסף הורווח בדרך חוקית דרך חברת הקוסמטיקה של ג'וג'ו. חצי שנה לאחר מכן, כשהן מבינות שהעקבות שמובילות אליהן נעלמו, השתיים מבינות שהן צריכות להלבין את הכסף ומתחילות לרכוש באמצעותו רכבי ספורט, יאכטות, מטוס פרטי ואפילו כלי נשק. למרות זאת, טינה גוערת בשתיים מכיוון שלמרות שהכסף הורווח בצורה חוקית (כביכול דרך חברת הקוסמטיקה), הרכישות המוגזמות שלהן עשויות לעורר חשד ומציעה להן למשוך את הכסף מהבנק בכמויות קטנות ולמכור את כל מה שהן קנו.

בינתיים, קן יוצר קשר עם מפקח דואר (אנ') בשם סיימון קילמרי והשניים מתחילים לתשאל מספר רב של קופאים במטרה לגלות מאיפה מגיעים הקופונים. כמעט כל הקופאים מזהים את קוני בעקבות השימוש הרב שלה בהם. במהרה, השניים מקשרים את קוני לאתר שדרכו ניתן לרכוש קופונים (בעזרת הסלוגן באתר, אותו קוני אומרת מספר פעמים לקופאים בסופר). לאחר מכן, השניים מראיינים מספר דוורים במטרה לגלות את כתובתה של קוני ולבסוף מגיעים לארל, עליו העובדים האחרים הצביעו מכיוון שהוא צופה אדוק בסרטונים שג'וג'ו מעלה.

לאחר שהשיגו מספיק הוכחות, קן וסיימון מערבים את המשטרה ואלו עוצרים את קוני וג'וג'ו. ג'וג'ו משתחררת בערבות וריק מבקר את קוני בכלא, נוזף בה על מעשיה והיא בתגובה מבקשת להתגרש ממנו. למרות הראיות החזקות נגדן, התאגידים שנעקצו על ידי השתיים מעוניינים לפתור את העניין בצורה שקטה במטרה להימנע מרעש תקשורתי. ג'וג'ו נאסרת לעשרה ימים וומשוחררת על תנאי לשנה וקוני נכלאת ל-11 חודשים. לאחר שג'וג'ו משתחררת, היא וארל פותחים במערכת יחסים ובעזרת חלק מהכסף שקוני החביאה בביתה, השניים עוברים להתגורר במונטנגרו (שלה אין הסכם הסגרה עם ארצות הברית) במטרה לחכות לשחרורה של קוני ולהתחיל בתרמית חדשה. בינתיים, קוני לשמחתה מגלה שהיא בהיריון (לאחר שהשתמשה בחלק מהכסף כדי לממן הזרעה מלאכותית מתרומת זרע).

שחקנים
------

* קריסטן בל – **קוני קמינסקי**.
* קירבי האוול-בפטיסט - **ג'ואנה "ג'וג'ו" ג'ונסון**.
* פול וולטר האוזר – **קן מילר**.
* וינס ווהן – **סיימון קילמרי**.
* ג'ואל מקהייל – **ריק קמינסקי**.
* ביבי רקסה – **טמפה טינה**.
* דאיו אוקניי (אנ') – **ארל**.
* גרטה אוגלסבי – **ג'וזפין "מאמא ג'וזי" ג'ונסון**, אמה של ג'וג'ו.
* ג'ק מקברייר – **הסוכן פארק**.
* מייקל מסיני – **הסוכן האריס**.
* אנני מומולו (אנ') – **קריסטל**.
* סטיבן רוט – **הסוכן פלנגן**.
* פול ראסט (אנ') – **אלברט אנדרסון**.
* טים שארפ (אנ') – **סוחר נשק**.
* אדוארדו פרנקו – הקופאי **גרג גרסייה**.

בנוסף, בסצנת מכירת הנשק בסרט, ניק גודה, אחיו של הבמאי מופיע כבריסטה. השחקן ניק קסאווטס מופיע באותה הסצנה כמנהיג הקבוצה שרוכשת את הנשק מקוני וג'וג'ו.

הפקה
----

במאי 2019 הוכרז שקריסטן בל ולזלי ג'ונס הצטרפו לצוות השחקנים בסרט ושהסרט יבוים על ידי ארון גודה וגיטה פולאפילי על פי תסריט שהשניים כתבו. ביולי 2020 הוכרז שפול וולטר האוזר ווינס ווהן לוהקו גם הם לסרט. בספטמבר 2020 הוכרז שקירבי האוול-בפטיסט הצטרפה לצוות השחקנים במקום השחקנית לזלי ג'ונס ושבן סטילר ישמש כמפיק בפועל דרך חברת ההפקות שלו "Red Hour Productions" ושהסרט יופץ על ידי "STX Entertainment", באוקטובר 2020 הוכרז שביבי רקסה הצטרפה לצוות השחקנים. בדצמבר 2020 הוכרז שדאיו אוקניי, ג'ואל מקהייל, ניק קסאווטס, מייקל מסיני, פול ראסט, אדוארדו פרנקו, מארק אוון ג'קסון (אנ'), לידיה פורטו, גרטה אוגלסבי, ג'ק מקברייר ואנני מומולו הצטרפו לצוות השחקנים.

צילומי הסרט החלו באוקטובר 2020 במהלך הסגר בעקבות מגפת הקורונה.

הפצה
----

ביוני 2021, הרשתות שואוטיים ופרמאונט+ רכשו את הזכויות להפצת הסרט בארצות הברית תמורת סכום של 20 מיליון דולר. הסרט הופץ ב-10 בספטמבר 2021.

ביקורות
-------

האתר Rotten Tomatoes העניק לסרט ציון של 47% טריות על סמך 62 ביקורות.

האתר Metacritic העניק לסרט ציון של 45/100 על סמך 20 ביקורות.

קישורים חיצוניים
----------------

* "מלכות הקופונים", במסד הנתונים הקולנועיים IMDb (באנגלית)
* "מלכות הקופונים", באתר Rotten Tomatoes (באנגלית)
* "מלכות הקופונים", באתר Metacritic (באנגלית)
* "מלכות הקופונים", במסד הנתונים הקולנועיים KinoPoisk (ברוסית)

הערות שוליים
------------

1. ↑  Autumn Cejer, Is Queenpins Based On A True Story? Real-Life Inspiration Explained, ScreenRant, ‏2021-09-11 (באנגלית)
2. ↑  Andreas Wiseman, Leslie Jones-Kristen Bell Coupon Caper ‘Queenpins’ Lands With Rocket Science — Cannes, Deadline, ‏2019-05-09 (באנגלית)
3. ↑  Tom Grater, Vince Vaughn & Paul Walter Hauser Join Comedy ‘Queenpins’ With Leslie Jones & Kristen Bell, Deadline, ‏2020-07-07 (באנגלית)
4. ↑  Anthony D'Alessandro, Kristen Bell & Kirby Howell-Baptiste Coupon Scam Comedy ‘Queenpins’ Snapped Up By STX – Toronto, Deadline, ‏2020-09-08 (באנגלית אמריקאית)
5. ↑  Rebecca Rubin, Bebe Rexha Joins Kristen Bell in Comedy ‘Queenpins’, Variety, ‏2020-10-28 (באנגלית)
6. ↑  Dino-Ray Ramos, Dayo Okeniyi, Joel McHale, Nick Cassavetes, Michael Masini, Eduardo Franco, Paul Rust And 3 More Join ‘Queenpins’; Jack McBrayer And Annie Mumolo To Cameo, Deadline, ‏2020-12-03 (באנגלית)
7. ↑  Aron Gaudet (@arongaudet) on Instagram, Ghostarchive
8. ↑  Mike Fleming Jr, STXfilms’ Kristen Bell Coupon Clipping Scam Comedy ‘Queenpins’ Sells US For $20M+ To Paramount+ & Showtime, Deadline, ‏2021-06-14 (באנגלית)
9. ↑  Anthony D'Alessandro, STX Dates ‘Queenpins’, ‘National Champions’, ‘Violence Of Action’ & Untitled Guy Ritchie Movie For 2021 & Beyond, Deadline, ‏2021-06-29 (באנגלית)
10. ↑  Queenpins - Rotten Tomatoes, Rotten Tomatoes, ‏2021-09-10 (באנגלית)
11. ↑  Queenpins, Metacritic (באנגלית)